曾主管專介取棄兒再次前韻
作者：許及之
朝代：宋

paragraphs: 自別心耿耿，奈此秋月明。
晨興洗我耳，鵲鵲枝間鳴。
踵門得緘翰，中有惻怛情。
眷彼水際兒，感公脫危坑。
傳之邑父老，相語涕泗橫。
鄭重煩取將，摩挲付老兵。
忌飽體未充，慣拊心無怔。
應答已如響，炯炯雙眸清。
試問父母誰，惝恍目屢瞠。
微公父母恩，何以活此嬰。
兒生未有知，陰報已不輕。
公猶不自德，安得名許生。
共惟仁聖朝，發政先鰥𡞦。
吾儕值歉乏，詎敢孤官榮。
二星妙宣指，悉數僕屢更。
三接尚須臾，一路當生成。
况乃幕中畫，實負當世名。